钦定古今图书集成/明伦汇编/官常典/第599卷 > 方震孺
## 钦定古今图书集成/明伦汇编/官常典/第599卷 > 方震孺

按《广东通志》：“震孺，字孩未，桐城人，徙居寿春。母孔氏，
梦方孝孺至而生，因以命名。举万历癸丑进士，宰相
叶向高器之，订以馆选。闻母小病，一夕遁归，相国为
之惊异，令州县以最擢御史。天启初，上《三朝艰危疏》，
忤权珰，魏忠贤恨之刺骨。会忠贤甥傅应星强夺人
妻，又下之狱。已而辽阳失守，请出犒师，遂有巡按河”
西之命。及还，主事吴淳夫、徐大化等逢珰意，劾震孺
攘差，乃移病归。宰相魏广微与珰表里，又讽其党郭
兴治诬以赃私，矫旨逮问，坐赃至六千四百。一日一
比，几毙杖下。已，又诬其在狱与扬州守刘铎交通，遂
拟斩。决期已近，会皇太子生，有旨停刑。崇祯初，忠贤
伏诛得释，与给事惠世扬同日出狱。儿童妇女观者
如堵，群呼万岁。后累官至广东按察使，为政清严，率
属凛不可犯。然持法平恕，吏民敬而爱之。升广西巡
抚，以病卒于官。